
DĖL NUOMONĖS PATEIKIMO


Lietuvos Respublikos švietimo, mokslo ir sporto ministerija (toliau – Ministerija), susipažino su Lietuvos Respublikos Seimo Peticijų komisijos 2026 m. birželio 18 d. raštu Nr. S-2026-2712 „Dėl nuomonės pateikimo“, kuriuo prašoma Ministerijos pateikti nuomonę dėl Orintos Butkutės-Petkuvienės kreipimosi dėl teisėto darbo su vaikais kodo (toliau – QR kodas) panaikinimo tvarkos pakeitimo. Atkreipiame dėmesį, kad Ministerijai Lietuvos Respublikos įstatymai, Lietuvos Respublikos Vyriausybės nutarimai, Lietuvos Respublikos švietimo, mokslo ir sporto ministerijos nuostatai, patvirtinti Lietuvos Respublikos Vyriausybės 1998 m. liepos 21 d. nutarimu Nr. 914 „Dėl Lietuvos Respublikos švietimo, mokslo ir sporto ministerijos nuostatų patvirtinimo“, ir kiti teisės aktai nesuteikia teisės oficialiai aiškinti įstatymus ir kitus teisės aktus, todėl toliau pateikiama Ministerijos nuomonė, kuri negali būti vertinama kaip oficialus įstatymų aiškinimas. Ši nuomonė teismams ir išankstinio ginčų nagrinėjimo ne teismo tvarka institucijoms neprivaloma.
Lietuvos Respublikos vaiko teisių apsaugos pagrindų įstatymo (toliau – Įstatymas) 30 straipsnio redakcija, įsigaliojusi 2025 m. birželio 17 d. (pakeitimai padaryti Lietuvos Respublikos vaiko teisių apsaugos pagrindų įstatymo Nr. I-1234 30 ir 364 straipsnių pakeitimo įstatymu), išplėtė darbo ir kitos veiklos, susijusios su vaikais, apribojimų taikymo sritį. Nustatyta, kad minėtame Įstatymo straipsnyje numatyti ribojimai taikomi ne tik asmenims, dirbantiems vaikams skirtose įstaigose, bet ir visais atvejais, kai darbas, savanoriška veikla, praktika, stažuotė, paslaugų teikimas ar kita veikla yra susiję su tiesioginiais ir reguliariais kontaktais su vaikais. Taip pat Įstatyme nustatyta, kada kontaktas su vaiku yra laikomas tiesioginiu ir reguliariu, nustatyta pareiga tikrinti asmenų teisę dirbti su vaikais bei įdiegtas QR kodo mechanizmas. Pažymėtina, kad  Įstatymo 30 straipsnio 2 dalyje nustatyta, kad mokytojams papildomai taikomi darbo apribojimai, nustatyti Lietuvos Respublikos švietimo įstatyme. Kitiems asmenims pagal atliekamo darbo, teikiamos paslaugos, veiklos, praktikos ar stažuotės pobūdį gali būti taikomi papildomi darbo, paslaugų teikimo, savanoriškos veiklos, praktikos, stažuotės, individualios veiklos apribojimai, nustatyti tam tikras sritis reglamentuojančiuose įstatymuose. Atsižvelgiant į tai, vertinant mokytojams keliamus reikalavimus, aktualios ir Švietimo įstatymo nuostatos dėl nepriekaištingos reputacijos. Švietimo įstatymo 51 straipsnyje numatyta, kad asmuo negali būti laikomas nepriekaištingos reputacijos, jeigu yra bent viena iš šių sąlygų: 
1) jis yra teistas už sunkų ir (ar) labai sunkų nusikaltimą, neatsižvelgiant į tai, ar teistumas yra išnykęs, ar panaikintas, ar teistas už kitą tyčinį nusikaltimą, – jeigu teistumas neišnykęs ar nepanaikintas;
2) jis buvo atleistas iš pareigų už tarnybinį nusižengimą ar iš darbo už darbo pareigų ar darbo drausmės pažeidimą ir nuo atleidimo iš pareigų ar darbo nepraėjo 3 metai;
3) jis piktnaudžiauja alkoholiu, psichotropinėmis, narkotinėmis ar kitomis psichiką veikiančiomis medžiagomis;
4) jis savo elgesiu ir (ar) veikla pažeidė švietimo, mokslo ir sporto ministro patvirtinto Pedagogų etikos kodekso reikalavimus ir po pažeidimo nustatymo nėra praėję vieni metai;
5) jis yra ar buvo įstatymų nustatyta tvarka uždraustos organizacijos narys, jeigu nuo narystės pabaigos nepraėjo 3 metai;
6) jis yra pripažintas šiurkščiai pažeidęs Lietuvos Respublikos viešųjų ir privačių interesų derinimo įstatymo reikalavimus ir nuo pažeidimo padarymo nepraėjo 3 metai.
Informuojame, kad nurodyti nepriekaištingos reputacijos reikalavimai, įskaitant ir reikalavimą dėl teistumo, yra taikomi tik šioms pareigybėms: 
1) [bookmark: _Hlk233796855]mokytojams nuo 2003 m. birželio 28 d. Lietuvos Respublikos švietimo įstatymo pakeitimo įstatymu Nr. IX-1630 nauja redakcija išdėstyto Švietimo įstatymo 48 straipsnio 5 dalies 2 punktas numato, kad mokytoju negali dirbti asmuo, teistas už tyčinę nusikalstamą veiką. Nuo 2018 m. sausio 1 d. įsigaliojo Lietuvos Respublikos švietimo įstatymo Nr. I-1489 37, 43, 47, 48, 53, 56, 57, 58, 59, 60, 64, 68 straipsnių pakeitimo ir įstatymo papildymo 51, 563 straipsniais įstatymas (toliau – Švietimo įstatymo pakeitimo įstatymas), kurio 5 straipsnyje išdėstyto Švietimo įstatymo 48 straipsnio 8 dalies 2 punktas nustato, kad mokytoju negali dirbti asmuo, kuris negali būti laikomas nepriekaištingos reputacijos. Pažymime, kad nepriekaištingos reputacijos apibrėžimas yra platesnis ir apima jau nuo 2003 m. galiojusią Švietimo įstatymo 48 straipsnio 5 dalies 2 punkto nuostatą, kad mokytoju negali dirbti asmuo, teistas už tyčinę nusikalstamą veiką. Atsižvelgiant į tai, nors pagal Švietimo įstatymo pakeitimo įstatymo 15 straipsnio 8 dalį Švietimo įstatymo 51 straipsnio 1 punkte įtvirtinta nuostata taikoma tais atvejais, kai apkaltinamasis teismo nuosprendis buvo priimtas po 2018 m. sausio 1 d., visgi manome, kad asmuo, nuteistas už sunkų ar labai sunkų nusikaltimą iki 2018 m. sausio 1 d. dienos arba turintis galiojantį teistumą už tyčinį nusikaltimą pagal nuosprendį, priimtą iki 2018 metų sausio 1 d., negalėtų dirbti mokytoju; 
2) [bookmark: _Hlk233794904]valstybinės ar savivaldybės švietimo įstaigos (išskyrus aukštąją mokyklą) vadovams nuo 2018 m sausio 1 d. Pagal Švietimo įstatymo pakeitimo įstatymo  15 straipsnio 8 dalį, minėtiems vadovams Švietimo įstatymo 51 straipsnio 1 punkte įtvirtinta nuostata taikoma tais atvejais, kai apkaltinamasis teismo nuosprendis buvo priimtas po 2018 m. sausio 1 d.; 
3) [bookmark: n556b1033c6cc451ba9c1faf4c1825923][bookmark: ndc3d352287b941c6b4165cfb17f61b9a]nevalstybinių švietimo įstaigų vadovams nuo 2023 m. kovo 1 d. Lietuvos Respublikos švietimo įstatymo Nr. I-1489 7, 8, 9, 10, 11, 14, 16, 19, 20, 21, 23, 29, 36, 38, 39, 41, 43, 44, 46, 49, 52, 53, 56, 57, 58, 59, 62, 63, 64, 67, 69, 70 straipsnių pakeitimo ir įstatymo papildymo 564 straipsniu įstatymo 36 straipsnio 17 dalyje numatyta, kad nevalstybinių švietimo įstaigų vadovams Švietimo įstatymo 51 straipsnio 1 punkte įtvirtinta nuostata taikoma tais atvejais, kai apkaltinamasis teismo nuosprendis buvo priimtas po 2023 m. kovo 1 d.;
4) [bookmark: _Hlk156599472][bookmark: n497556a227f04f899caf98db4b567064][bookmark: n37459f67aed6439bb59b14fe7834c4f4]socialiniams pedagogams, specialiesiems pedagogams, logopedams, tiflopedagogams, surdopedagogams ir kitiems specialistams, teikiantiems specialiąją pedagoginę pagalbą, pedagoginių psichologinių tarnybų ir mokyklų psichologams nuo 2023 m. rugsėjo 1 d. Švietimo įstatymo Nr. I-1489 7, 8, 9, 10, 11, 14, 16, 19, 20, 21, 23, 29, 36, 38, 39, 41, 43, 44, 46, 49, 52, 53, 56, 57, 58, 59, 62, 63, 64, 67, 69, 70 straipsnių pakeitimo ir įstatymo papildymo 564 straipsniu įstatymo 36 straipsnio 16 dalyje numatyta, kad minėtiems darbuotojams Švietimo įstatymo 51 straipsnio 1 punkte įtvirtinta nuostata taikoma tais atvejais, kai apkaltinamasis teismo nuosprendis buvo priimtas po 2023 m. rugsėjo 1 d.
Atsižvelgiant į minėtus Švietimo įstatymo pakeitimus, pažymėtina, kad Švietimo įstatyme nustatytas nepriekaištingos reputacijos reikalavimas nėra siejamas vien tik su konkrečių nusikalstamų veikų prieš vaikus padarymu ar nukentėjusio asmens amžiumi. Šis reikalavimas grindžiamas platesniu asmens tinkamumo eiti pareigas vertinimu, apimančiu asmens padarytų nusikalstamų veikų pobūdį, pavojingumą, teisinę reikšmę ir galimą poveikį pasitikėjimu grindžiamiems santykiams švietimo aplinkoje.
Mokinio padėjėjo pareigybė pagal galiojantį teisinį reguliavimą nėra priskiriama pedagoginių darbuotojų pareigybėms, kurioms taikomas Švietimo įstatyme nustatytas nepriekaištingos reputacijos reikalavimas. Todėl šiai pareigybei asmens tinkamumo dirbti su vaikais vertinimas užtikrinamas taikant Įstatyme nustatytus darbo su vaikais apribojimus ir QR kodo mechanizmą. Mokinio padėjėjo funkcijas, jam keliamus reikalavimus reglamentuoja Specialiosios pagalbos teikimo mokyklose (išskyrus aukštąsias mokyklas) tvarkos aprašas, patvirtintas Lietuvos Respublikos švietimo, mokslo ir sporto ministro 2024 m. rugpjūčio 22 d. įsakymu Nr. V-898 „Dėl Specialiosios pagalbos teikimo mokyklose (išskyrus aukštąsias mokyklas) tvarkos aprašo patvirtinimo“ (toliau – Aprašas). Aprašo 8 punkte nustatyta, kad specialiosios pagalbos teikėjai yra mokinio padėjėjas, gestų kalbos vertėjas ir kiti pagalbą teikiantys specialistai, be kurių pagalbos mokinys negalėtų dalyvauti ugdymo procese. Be kitų Aprašo 9 punkte nustatytų mokinio padėjėjo funkcijų, jos apima ir pagalbą mokiniui (mokinių grupei) atliekant su savitarna, savitvarka (higiena) ir maitinimusi susijusias veiklas, pagalbą įsitraukiant į ugdymo procesą, pasiruošiant pamokai reikalingas priemones, orientuojantis aplinkoje, judant, užtikrinant saugumą bei įgyvendinant švietimo pagalbos specialistų rekomendacijas. Atsižvelgiant į nustatytas funkcijas, mokinio padėjėjo veikla yra neatsiejama nuo švietimo pagalbos teikimo ir tiesioginio darbo su mokiniais. 
Įstatyme nustatyti darbo su vaikais apribojimai ir QR kodo mechanizmas mokinio padėjėjų atžvilgiu atlieka esminę prevencinę funkciją, užtikrinančią vaikų ir kitų ypač pažeidžiamų ugdymo procese dalyvaujančių asmenų apsaugą. Vertinant sistemiškai, šis reguliavimas papildo Švietimo įstatyme nustatytą pedagoginių darbuotojų reputacijos vertinimo modelį ir užtikrina, kad asmenų tinkamumas dirbti su mokiniais būtų vertinamas nepriklausomai nuo to, ar konkrečiai pareigybei taikomas nepriekaištingos reputacijos reikalavimas. QR kodo suteikimas yra prevencinė vaiko apsaugos priemonė, skirta užtikrinti, kad asmenys, teikiantys socialines, kultūros, švietimo, sporto ir sveikatos priežiūros paslaugas tik vaikams minėtas paslaugas teikiančiose įstaigose, įmonėse ir organizacijose, turintys tiesioginį ir reguliarų kontaktą su vaikais, atitiktų tinkamumo dirbti su vaikais kriterijus. Tai nėra baudžiamojo pobūdžio sankcija, o administracinė prevencinė priemonė, grindžiama rizikos vaikui prevencijos tikslu. Pažymėtina, kad jis siejamas ne su siauru nusikalstamų veikų prieš vaikus kriterijumi, o su asmens tinkamumo dirbti su vaikais vertinimu plačiąja prasme, apimančiu ir tam tikras nusikalstamas veikas prieš asmenis, kurios gali būti reikšmingos vertinant asmens elgesio modelį ir patikimumą dirbant su pažeidžiamais ir ypač pažeidžiamais asmenimis.
Ministerija pritaria šiuo metu galiojančiam teisiniam reguliavimui, įtvirtintam Įstatymo 30 straipsnio 1 dalyje. Ministerijos vertinimu, vienodas ir centralizuotas asmenų teisės dirbti ar vykdyti veiklą, susijusią su tiesioginiais ir reguliariais kontaktais su vaikais, tikrinimo mechanizmas stiprina vaikų apsaugą, užtikrina aiškesnį teisės aktų taikymą ir sudaro prielaidas vienodai vertinti visus asmenis, kurių veikla susijusi su vaikais. Pažymėtina, kad darbo su vaikais apribojimų siaurinimas ir jų taikymas tik asmenims, padariusiems nusikalstamas veikas prieš vaikus, galėtų sudaryti prielaidas situacijoms, kai asmenų, padariusių kitas sunkias ar pavojingas nusikalstamas veikas prieš asmenis, tinkamumas dirbti su vaikais nebūtų vertinamas visa apimtimi. Tai mažintų prevencinių vaikų apsaugos priemonių veiksmingumą ir nuoseklumą. Be to, išimčių nustatymas atskiroms nusikalstamų veikų kategorijoms galėtų lemti teisės taikymo nenuoseklumą ir apsunkinti asmenų tinkamumo dirbti su vaikais vertinimo procesą. Kiekvienu atveju tektų papildomai analizuoti nusikalstamos veikos pobūdį, jos aplinkybes ir galimą ryšį su rizika vaikų saugumui, todėl didėtų administracinė našta tiek darbdaviams, tiek kompetentingoms institucijoms. Toks reguliavimas taip pat galėtų lemti nevienodą teisės normų taikymo praktiką bei mažinti teisinio reguliavimo aiškumą ir efektyvumą. Atsižvelgiant į tai, Ministerijos vertinimu, nėra pagrindo pritarti QR kodo taikymo apimties siaurinimui ar grįžimui prie iki Lietuvos Respublikos vaiko teisių apsaugos pagrindų įstatymo Nr. I-1234 30 ir 364 straipsnių pakeitimo įstatymo galiojusio teisinio reguliavimo modelio. 

